לסיכום יום למידה קורונה

מאחר ויום הלמידה הסתיים בהצגת ממצאי העבודות של הצוותים ללא דיון אינטגרטיבי ומסכם, מצאתי לנכון להצביע על כמה דברים שעלו מתהליך הלמידה של הנושא.

הרעיון המקורי לקיים חקירה עם תוצרים בהקשר הקורונה והבטל''מ, עלה כבר ב 6 במרץ [!], בדמות הצעה לקיום סימולציה אסטרטגית במתכונת שתוביל אולי למסמך מדיניות מומלץ לניהול המשבר. סברנו שלא ייתכן שאירוע כזה לא יילמד במב''ל, בהיותו נוגע לכל יסודות הבטל''מ, ללימוד אסטרטגיה ולניהול יעיל של משבר בסדר גודל עולמי.

לאחר דיונים ממושכים, ולנוכח ההתפתחויות שהשיתו מגבלות על הלמידה, הוחלט לבסוף על מתכונת למידה צוותית, עצמאית, וקיומו של יום למידה מרוכז. לעניות דעתי, תוצרי העבודה שהועלו במליאה הצדיקו את הרעיון שמשתתפי מב''ל יחקרו וילמדו את ניהול המשבר תוך כדי התהוותו, ולא רק בדיעבד. העבודות הציפו כשלים ברמת המדינה, בניהול משבר לאומי מורכב ורב פנים ובהסתכלות רחבה על כלל מרכיבי הבטל''מ. תובנות אלה יכלו אולי לקבל הארה וחשיפה בשלב מוקדם יותר לו היו מוגשות למקבלי ההחלטות.

מכל מקום, אתם את שלכם עשיתם ברמה גבוהה ובאופן מרשים, וכל צוות ידע להציג פן אחר של ראייה בטלמ''ית נכונה. איסוף הנתונים, העמדת האירועים אל מול החלטות ונוהלים שנקבעו כבר מזמן, ואיש לא יישם אותם במשבר, למידת המשמעויות במובן החברתי, הכלכלי והגיאוגרפי והמלצות לשינוי לקראת משבר אפשרי נוסף, כל אלה נחשפו על ידכם בלמידה משותפת ובניסוח תמציתי ויעיל.

איסוף כלל המצגות ומיון הממצאים, עשויים להוות בסיס למסמך מדיניות ניהול משבר לאומי שיועבר לגורמים שונים שעלולים לחזור בדיוק על אותן טעויות במשבר הבא. הנה אתמול נודע כי 'משרד הבריאות פועל להקמת מערך שירכז את המאבק במקרה של גל תחלואה נוסף". זאת בניגוד לכל הגיון של הקמת מטה לאומי רב משתתפים [קבינט] שמשרד הבריאות הינו רק אחד מרכיביו, כאילו לא נלמד מאומה מהכשל הארגוני והניהולי של המשבר שטרם חלף.

מסמך מרוכז ומובנה של תוצרי המחקר וההמלצות שלכם עשוי אולי ליפול על אוזניים קשובות בממשלה או בכנסת, ומכל מקום, אתם ראויים להערכה על אשר הצלחתם לעשות, למרות המצב הכללי וקשיי הלימוד והנגישות בעת הזו.

יוסי